ÅRSBERETNING FOR 2013

## Styrets sammensetting

Etter valget i 2013 har styret hatt følgende sammensetning:



## Kort om året 2013

Også året 2013 har vært et begivenhetsrikt år. Mye har skjedd og mange nye utfordringer har blitt møtt med stort pågangsmot og kreativitet. Vi er glad for at vi igjen har lykkes i å rekruttere dyktige styremedlemmer med stor innsikt og engasjement.

Styret har i 2013 sett at etterspørselen etter våre tradisjonelle kurstilbud har fortsatt å synke. I mange år har Seniornett Horten Eldresenter (SHE) hatt lange ventelister og stor pågang. Nå er vi midt i en stor omstillingsperiode med nye medlemmer som har andre behov. Ikke minst ser vi at kvinner i større grad har vært ute i arbeidslivet og stiller fullt på høyde med mennene i datakunnskaper. Den teknologiske utviklingen stopper imidlertid ikke opp. På hvilken måte og på hvilke områder den kommer er umulig å forutse. Vi ser at både offentlige og private organisasjoner tar i bruk digitale løsninger som erstatning for menneskelig arbeidskraft – dette ofte for å spare penger – men også for å forbedre tjenestene. Selv i lokaltrafikken på buss, tog og taxi må man snart bruke digitale betalingsmidler – gjerne mobiltelefonen.

Nye tekniske løsninger - nettbrett og smarttelefoner – står nå i fokus. Behovet for å fornye vår kurskatalog ble derfor i 2013 en viktig oppgave for foreningen. På våren kunne vi derfor presentere en rekke nye kurs: Nettbrett, smarttelefoner, videregående billedbehandling og bruk av offentlige sider er eksempler på helt nye kurs. I tillegg har vi endret form og innhold i våre grunnkurs. Vi tenker oss at mange egentlig behersker det grunnleggende, men trenger oppfriskning. *«Jeg kan egentlig ganske mye om databehandling fra jobben min, men jeg ønsker å være med i en forening der jeg også kan følge med i den videre utviklingen. Jeg tror det kommer mye spennende fremover».* Dette er kanskje representativt for en ny gruppe medlemmer i tiden som kommer.

Interessen for våre medlemsmøter er fortsatt meget tilfredsstillende. SHE har derfor organisert en egen gruppe styremedlemmer som har dette som hovedoppgave.

Selv om Horten er en forholdsvis liten by, må vi likevel stadig spørre oss om vi er godt nok kjent i byen. Markedsføringsarbeidet har i 2013 også fått sterkere fokus. En viktig nyvinning er det likevel at vi nå har egen hjemmeside som gir svar på mange sentrale spørsmål. Enten man selv har behov for opplæring eller skal hjelpe andre, går man i dag nesten alltid først til Internett for å finne svaret. Vår side, «seniornett-horten.com», trenger fortsatt å bli bedre markedsført.

Det er gledelig at pågangsmotet og hjelpen fra våre instruktører og andre medlemmer er god. SHE er fortsatt den nest største klubben i landet, og holder sitt medlemstall på rundt 400.

Vi ser fremtiden lyst i møte.

## Styremøter og styrearbeid

I løpet av året har vi hatt **9** styremøter. I tillegg til møtene har vi hatt hyppig kontakt både pr telefon og per e-post. Styret står også som arrangør av våre medlemsmøter.

Styret har i tillegg engasjert seg direkte i utredningen av nye studietilbud. Flere av styrets medlemmer er også instruktører på våre kurs. Det er et omfattende arbeid å drive vår organisasjon. Alle medlemmer og også varamedlemmer i styret har hatt faste oppgaver ut over det som er bestemt i vedtektene.

Vår organisasjon må av flere grunner regne med skifte i bemanningen av styreverv. De siste årene har derfor mange nye styremedlemmer kommet til uten at dette har gått ut over kvaliteten og fremdriften. Vi blir lagt merke til langt ut over kommunegrensene og regnes som en av landets mest veldrevne seniornett-klubber. Våren 2013 ble styreleder valgt inn i Sentralstyret og kan der bidra til videre utvikling av vår landsdekkende organisasjon.

## Medlemsmøter

Medlemsmøtene er åpne for alle som ønsker å komme. De blir kunngjort i Gjengangeren og som e-post til alle medlemmer med registrert e-postadresse. For å øke antallet medlemmer med e-post, har vi sendt ut purring og fått mange svar. Referat fra møtene blir sendt Gjengangeren og lagt ut på vår hjemmeside. Fremmøte er meget tilfredsstillende og varierer mellom 30 og 60.

I tillegg til årsmøtet 20 februar 2013 har det vært avholdt 7 medlemsmøter, to i vår, fire i høst og ett i januar 2014. Vi har da regnet med Seniorsurfdagen som er et landsdekkende arrangement. Temaene har vært varierende og dagsaktuelle.

***Oversikt:***

1. 20. mars 2013: Orientering om kurs i videregående bildebehandling ved Roar Eggen.
2. 17. april 2013: Velferdsteknologi ved Joop Cuppen fra Seniornett Norge
3. 20. september 2013: Bruk av Horten folkebiblioteks hjemmesider, bl a Mappa Mi, ved spesialbibliotekar Knut Hellum
4. Seniorsurfdagen i samarbeid med elevbedriften IT-kjelleren. Det landsdekkende arrangementet ble åpnet av ordfører Børre Jacobsen.
5. 15. oktober 2013: Elever fra Ungdomsbedriften på Horten videregående skole, datalinjen, fortalte om bruk av Facebook og Twitter
6. 19. november 2013: Regionsdirektør Trond Myhre ved VKT holdt et interessant foredrag om applikasjoner på smarttelefoner der man kan bestille billetter til tog, buss mm på telefonen.
7. 23. januar 2014: Elever ved Ungdomsbedriften på Horten videregående skole, datalinjen, viste bruk av Skype og Facetime.

## Kurs

Kurskoordinatorer har i 2013 vært Mona Sevlejorde. I tillegg har Arnulv Borud assistert Mona i den praktiske gjennomføringen og statistikkarbeidet.

I løpet av 2013 har det blitt holdt **--** kurs med til sammen 76deltakere. For å gå på kurs må man være registrert medlem. Som det vil fremgå av etterfølgende tabell har det vært en betydelig nedgang i antallet kursdeltakere fra 151 i 2010 og 99 i 2011. I 2013 har vi hatt ytterligere nedgang til totalt 87 elever.

Som nevnt innledningsvis, tror vi at vi nå har fått en ny generasjon eldre der bl.a. også kvinner har deltatt i yrkeslivet og fått de samme datakunnskapene som mennene. Vi ser imidlertid at en stadig større del av vår hverdag domineres av digitale løsninger som krever opplæring av store deler av befolkningen – ikke bare de eldre. Regjeringen hilser denne omstillingen velkommen og gir allerede i 2014 budsjettmidler til Seniornett Norge for at de skal kunne være pådrivere og stimulatorer for de mange Seniornett-klubbene i landet. De eldre er kanskje den mest utsatte gruppen i befolkningen. Seniornett Horten Eldresenter har i 2013 satt i gang flere nye kurs og endret innholdet i flere av de «gamle». Båre grunnkurs 2, videregående billedbehandling, nettbrett, smarttelefon og bruk av offentlige sider er nye av året. Kanskje vil vi oppleve at vi allerede i 2014 snur den negative trenden.

**Tabell 1: Antall kurs­deltakere fordeler seg slik:**

*\*)****Årets kurskatalog:*** *Grunnkurs er delt i 1 og 2 etter forkunnskaper – billedbehandling er også delt i grunnleggende og videregående kurs. Vi tilbyr kurs i både iPad og Androide nettbrett og mobiltelefoner. Bruk av offentlige sider er også ny av året.*

**Tabell 2: Ventelister de siste 3 årene pr 31.12.**

****

## Evaluering av kursvirksomheten

Det er også i 2013 foretatt evaluering av deler av kursvirksomheten. Tilbakemeldingene fra kursdeltakerne er meget positive både til kurssituasjonen og instruktørenes arbeid. Ved oppstarten av 2014 har vi likevel funnet det riktig å endre deler kursrommet. De 4 elevmaskinene er nå byttet ut med 2 instruktørmaskiner med store skjermer slik at instruktørene kan vise og demonstrere for eleven. De fleste elever har i dag egne laptop. Dette har frigjort maskiner som vi har funnet alternativ anvendelse for.

## Instruktører

14 instruktører har undervist i løpet av året. Noen har hatt ett eller to kurs – mange instruktører har hatt flere. SHE er meget tilfreds med det arbeidet instruktørene har nedlagt. For å oppsummere samarbeidet og utveksle erfaringer er det to møter i året mellom instruktørene og styret – i juni og desember. På begge møtene med instruktørene oppsummerer vi og vurderer situasjonene før vi avslutter med en hyggelig sammenkomst med enkel servering. Instruktørene i Horten underviser uten noen form for godtgjørelse.

## Økonomi

Kontingenten har i 2013 vært kr 250,-, inkludert kr 100,- til Seniornett Norge. Vi har i 2013 overført kontingentinnkrevingen til Seniornett Norge. Et noe stivbent datasystem gjorde det da nødvendig å tilpasse kontingenten til det sentral systemet med 150,- til de lokale klubbene og 100 til Seniornett Norge.

Kursavgiften har også i 2013 vært kr 175,-. I tillegg kommer utgifter til kursmateriell som varierer fra kurs til kurs. Noe av materiellet kan brukes i flere kurs.

Kontingentfritak er gitt til æresmedlemmer etter vedtektenes § 4 og til instruktører i hht eget styrevedtak 14. januar 2009. Kontingenten til SN for disse betales av SHE.

SHE har fått kr 5.000,- i støtte fra Lilly og Anna Olsens legat.

Utstyret i Kantinerommet er tilgjengelig for alle lag og foreninger som bruker Eldresenteret. Dette er i 2013 modernisert med egen kraftig router som gi mulighet til å trådløs kommunikasjon med mange maskiner. Vi anser det som riktig at vi bidrar til at data og annet fellesutstyr i kantinelokalene vedlikeholdes og utvikles av SHE.

Som regnskapet viser, har SHE tilfredsstillende økonomi. Årsaken til det er gratis kurs- og møtelokaler samt ingen utgifter til instruktører. De fleste innledere på medlemsmøtene blir tilgodesett med en liten oppmerksomhet, bare noe få av foredragsholderne får godtgjørelse i form av penger.

## Antall medlemmer

Pr 31.desember 2012 var medlemstallet 385. Hvorav 3 æresmedlemmer.

Markedsføringsgruppa rykker inn en ”verveannonse” 2 ganger i året i Gjengangeren - tidlig på høsten og i desember. Disse har en positiv virkning på medlemstallet. Plassering av plakater på sentrale steder bidrar også til å gjøre klubben kjent.

## Arkiv

Det historiske arkivet befinner seg i kjelleren på Eldresenteret og er allerede et nyttig instrument i vårt arbeid. Vi har i tillegg et digitalt arkiv (alle våre dokumenter er nå digitale). Vi vil overføre de digitale dokumentene etter en egen arkivnøkkel. Dette arbeidet har utstått ett år men vil videreføres i 2014. Noen viktige dokumenter vil fortsatt arkiveres i papirutgaver.

## Samarbeid med Horten Videregående skoles (Hvgs.) ungdomsbedrift

De fleste elevene bruker nå egne maskiner i undervisningen. For at det skal være mulig for kursdeltakerne å bruke egne bærbare maskiner i undervisningen, er det behov for å stille krav til programvaren og oppsettet på elevenes maskiner. Vi har kommet fram til at vi må sikre oss at de private maskinene har installert Office-pakken og en rekke hjelpeprogrammer som Adobe Reader, Adobe Flash Player, Microsoft Silverlight og Sun Java. Det er også viktig at de har virusprogram. Vi mener fortsatt at det er helt avgjørende for læringsutbyttet at våre elever bruker samme maskin (eller en som likner mest mulig) i undervisningen og hjemme. Det betyr i praksis at vi anbefaler at elevene har egen laptop som de tar med til undervisningen. Oppsett av nye maskiner foretas av elevene til en meget rimelig penge.

SHE er meget tilfreds med det samarbeidet som er etablert med Horten videregående skole. Vi synes også at overgangen mellom det ene skoleåret med en gruppe elever til neste årskull, går fleksibelt og greit. Nå har vi en mal som vil tjene som rettesnor også for kommende års elever. Vi har løpende kontakt med elevene, noe som gjør det mulig å justere avtalen under veis. Elevene har vedlikeholdsansvaret for våre undervisningsmaskiner og bistår med teknisk assistanse av utrustningen i kantinerommet. Vi har i 2013 også brukt elevene som innledere til flere av våre medlemsmøter. Sett fra elevenes side er samarbeidet med SHE en god plattform å drive elevbedriften på. Søknaden til denne delen av skolen er sterkt økende og elevene kommer fra hele fylket. Seniornett i Tønsberg har også etablert et samarbeid med elevene i Horten, mye etter samme mal som vi har.

Våre medlemmer får hjelp til å sette opp sine maskinertil en meget rimelig penge. Elevene kan også tilkalles hjem, det koster kr 50,- i Horten sentrum og kr 100,- i Horten omegn i ekstra reiseutgifter. Enhetspris for jobbene på kr 300,-, i tillegg kommer eventuelle deler og kjøp av program. Dette samarbeidet er meget vellykket og våre medlemmer utgjør nå en stor del av kundekretsen.

## Profilering og markedsføring av klubben

Styret mener der er først og fremst tilbudet til våre medlemmer som vil være det viktigste markedsføringstiltaket. I kampen om oppmerksomhet er det trangt om plassen i vårt mediesamfunn. SHE har derfor nedsatt en egen gruppe som tar seg av informasjonsarbeidet.

Gruppa har ivaretatt en del markedsføringstiltak som utplassering av plakater, vervingsannonser og informasjonsfolder. Det annonseres i Gjengangeren foran hvert medlemsmøte. I tillegg skrives det en forhåndsomtale som kommer i Gjengangeren dagen før møtet. Referat fra møtene sendes også til Gjengangeren. I høst ble informasjonsfolderen oppgradert og forenklet. Den er lagt ut på bl.a. biblioteket, Rådhuset og andre steder der folk ferdes, og delt ut til enkeltpersoner og lag. Gruppen har for eksempel diskutert om SHE skal ut til foreninger for eldre med et tilbud om en kveld med informasjon og foredrag.

SHE fortsetter å utgi en **informasjonsfolder** som forteller om styret, kurs og medlemsmøter og annen service. Ny versjon lages to ganger i året. Den sendes i papirformat til alle nye medlemmer og ligger også i resepsjonen til Horten Eldresenter.

Hjemmesiden (seniornett-horten.com) skal lette tilgangen til nettbasert informasjon både til medlemmer, styret og ikke minst til andre som søker info om dataopplæring og andre digitale tjenester for eldre. Vi regner med at hjemmesiden blir en viktig kilde til informasjon og markedsføring.

## Samarbeid med Seniornett Norge

Gjennom Seniornett Norge får fortsatt et begrenset antall eksemplarer av nye Microsofts produkter. Disse brukes først og fremst for å vedlikeholde våre kursmaskiner. Antallet lisenser har de siste årene gått ned slik at vi ikke lenger kan tilgodese våre instruktører og styremedlemmer med nye versjoner av Office-programmene. Vi beklager dette sterk.

Seniornett Norge tilbyr alle sine medlemmer support og hjelp med tekniske problemer i forbindelse med pc, kamera, mobil eller lignende. Support finnes under [digitalskolen@seniornett.no](mailto:digitalskolen@seniornett.no) på hjemmesiden deres. Der kan alle medlemmene legge inn spørsmål og få raskt svar. Spørsmål og svar blir publisert på en blogg. Medlemmer kan også ringe eller sende e-post og få gratis hjelp derfra.

Seniornett Norge sender avis per post til alle medlemmer 2-4 ganger i året. I tillegg sendes S-posten ut elektronisk hver måned til medlemmer med registrert e-postadresse.

I løpet av 2009 forhandlet Seniornett Norge frem rabattavtale med Japan Photo. Ved å fremvise medlemskortet i butikkene, oppnår vi en viss rabatt. Japan Photo i Tønsberg gir 10% rabatt - den opprinnelige avtalen sa 15%.

Seniornett medlemmer får også rabatt dersom de inngår avtale med NextGenTel om levering av telefontjenester. SN har forhandlet frem en avtale med mobilselskapet Phonero. Phonero har et godt mobilt bredbåndabonnement som er enkelt å bruke. De bruker Telenors nett, som har den beste dekningen i Norge.

Som nevnt tidligere er SHE’s styreleder nå medlem av Sentralstyret i Seniornett. Dette gir klubben nyttig informasjon for videre utviklingsarbeid. Seniornett Norge startet i 2013 en total gjennomgang av sin organisasjon. Med ca. 8.500 medlemmer og en kontingentinngang på kr 100,- pr person og år, er klubben helt avhengig av betydelig offentlig støtte og sponsorstøtte. Lenge har dette vært uvisst fra år til år. Nå er det tydelige signaler på at det offentlige ser verdien av å bruke Seniornett som en organisasjon som bidrar til å fremme digitale løsninger blant eldre. Den økonomiske situasjonen ser derfor lysere ut nå enn tidligere. Tydelige tegn er bevilgningene for 2014 og det faktum at vi ved flere anledninger har vært innkalt som høringspartner i Stortinget. Uten en sterk sentralenhet er det vanskelig å drive de mange klubbene (ca 170) med et medlemstall som for de fleste svinger mellom 20 og 100. Asker/Bærum med 800 og Horten med 400 er desidert de største klubbene. I Oslo er det mange mindre enheter uten overbygning.

## Avsluttende merknader

Styret vil sist, men ikke minst få lov å takke sine instruktører og styremedlemmer alle de andre som har hjulpet oss ved sykdom og annet fravær i 2013. Den atmosfære og hjelpen vi får fra Horten Eldresenter er ikke minst med på å skape en både trivelig og god ramme for vår virksomhet. En stor takk til alle på Eldresenteret.

På vegne av styret

Horten, 17. februar 2014

**Bjørn Jakobsen**

Styreleder